Vesturlandsliðin í ham í byrjun aðventunnar Vesturlandsliðin voru svo sannarlega í ham þegar 9. umferðin var spiluð um helgina . Bæði Skallagrímur og Snæfell unnu góða sigra á Suðurlandsliðum sem eru í efri hluta deildarinnar . Skallagrími tókst með baráttu að sigra Njarðvíkinga þegar liðið kom í heimsókn í Borgarnes á sunnudagkvöldið og á sama tíma gerði Snæfell góða ferð til Grindavíkur . Snæfellingar með Hlyn Bæringsson í broddi fylkingar unnu góðan sigur og vonandi eru þeir komnir á sigurbraut á ný eftir fremur brösugt gengi að undanförnu . Baráttusigur á Njarðvíkingum í Fjósinu Skallagrímsmenn mættu mjög ákveðnir til leiks þegar Njarðvíkingar komu í heimsókn í Fjósið . Mjög öflug liðsheild skilaði góðum sigri 90 : 82 . Skallagrímur virðast nú vera kominn á góða siglingu í deildinni ef dæma má leik liðsins , sem var þó án Axels Kárasonar , sem verið hefur einn besti maður liðsins undanfarið . Meira jafnvægi virðist þó ennþá skorta á leik liðsins . Borgnesingar byrjuðu af krafti og hittu vel fyrir utan ásamt því að spila góða vörn . Greinilegt að mikil stemning var í herbúðum heimamanna . Allan Fall setti niður þrjá þrista í fyrsta leikhluta . Boltinn gekk vel á milli Skallagrímsmanna og bakverðir liðsins voru að keyra meira að körfunni en oft áður . Njarðvíkingar voru í basli og komust lítt áleiðis . Það var hinn unga Jóhann Ólafsson sem hélt þeim á floti í byrjun . Staðan eftir fyrsta leikhluta var 24 : 15 . Annar leikhluti byrjaði á svipuðum nótum . Darrel Flake átti tilþrif kvöldsins er hann tróð yfir Friðrik Stefánsson og fékk villu að auki . Um miðbik leikhlutans kom svo slæmur kafli hjá Skallagrími þegar lítið gekk í sókninni . Tók þá að örla á óþolinmæði og slæmum ákvörðunum . Njarðvíkingar náðu samt ekki að nýta sér það sem skyldi , minnkuðu þó muninn í eitt stig , en Skallagrímsmenn náðu muninum aftur upp fyrir leikhlé . Má þakka það að varnaleikurinn var góður nær allan tímann . Skallagrímur var 12 stigum yfir í leikhléi , 47 : 35 Það var eins gott að forustan var þetta því þriðji leikhlutinn var mjög slappur að hálfu heimamanna , sóknarleikurinn tilviljanakenndur og stirður . Leikmenn voru seinir aftur og einbeitingin ekki til staðar . Njarðvíkingar gengu á lagið og tókst að komast yfir 60 : 61 . Brenton Birmingham var traustur á þessum tímapunkti fyrir Njarðvík . Þegar staðan var orðin þessi var eins og Skallagrímsmenn vöknuðu af dvalanum . Þeim tókst að rífa sig upp úr lægðinni þannig að leikurinn hélst jafn og staðan eftir þriðja leikhluta var 60 : 61 fyrir Njarðvík . Fjórði leikhluti var æsispennandi og lítið skildi á milli allt fram á síðustu mínútur . Skallagrímsmenn voru þó jafnan skrefinu á undan . Leikurinn hélst svo nokkuð jafn , Skallagrímur var svona 2 til 5 stigum yfir og það var ekki fyrr en ein og hálf mínúta var eftir sem að skylja fór í sundur . Pálmi Sævarsson átti mjög mikilvæga körfu þar sem hann af baráttu hirti frákastið eftir misheppnað skot sitt og fékk villu að auki . Njarðvíkingarnir stóðust ekki álagið og klikkuðu úr sínum skotum . Skallagrímur tók mikilvæg fráköst , Njarðvíkingar brutu , en vítin rötuðu niður hjá heimamönnum og þar með var sigurinn öruggur , 90 : 82 . Frábær sigur hjá heimamönnum á feiknarsterku liði Njarðvíkinga sem átti þó ekki sinn besta dag . Milojica Zekovic var stigahæstur Skallagrímsmanna með 27 stig en Darrel Flakevar með 20 stig og 18 fráköst . Ekki verður hægt að tala um þennan leik án þess að minnast á þátt Óðins Guðmundssonar , sem lék feykigóða vörn á Brenton Birmingham og nældi sér í 5 stig . Aðrir sem skoruðu drjúgt voru Allan Fall með 23 stig og 6 stoðsendingar . Hafþór Gunnarsson skoraði 6 stig , átti jafnmargar stoðsendingar og tók 3 fráköst . Pálmar skorði 5 stig og tók jafnmörg fráköst . Pétur M. Sigurðsson var með 4 stig . Hjá Njarðvík var Brenton stigahæstur með 20 stig , Jóhann Ólafsson með 12 , Sverrir Þór Sverrisson 9 stig , 6 stoðsendingar og stal 5 boltum . Hlynur fór á kostum í Röstinni Snæfellingar voru sprækir í Röstinni í þegar þeir sigruðu heimamenn í Grindavík 82 : 95 . Gestirnir úr Hólminum byrjuðu leikinn miklu betur og voru fljótlega komnir í stöðuna 2:13 . Igor Beljanski í liði Grindavíkur var til að mynda kominn með tvær villur eftir 21 sekúndu af leiknum og mikill doði virtist vera yfir heimamönnum . Heimamenn vöknuðu þó fljótlega til lífsins og eftir fyrsta fjórðung voru einungis 5 stig sem skildu liðin , 23:28 fyrir Snæfell . Í öðrum leikhluta virtust heimamenn vera mættir til leiks og komust fyrst yfir í stöðunni 40 : 39 . Það sem eftir lifði hálfleiksins skiptust liðin á forystunni og endaði með því að jafnt var í leikhléi , 51 : 51 . Adam Darboe í liði Grindavíkur fékk fljótlega í þriðja leikhluta sína fjórðu villu og spilaði nánast ekkert það sem eftir lifði fjórðungsins . Snæfellingar komu sterkir til leiks eftir leikhléið og komust fljótlega í 4 til 8 stiga forystu . Heimamenn voru aldrei langt undan , en Snæfell var alltaf með frumkvæðið í leiknum og leiddi með 8 stigum í lok þriðja leikhluta 68 : 76 . Í síðasta leikhlutanum reyndu Grindvíkingar hvað þeir gátu til að minnka muninn , en með herkænsku Justin Shouse í sóknarleik Snæfells bar það ekki árangur . Snæfellingar voru með heljartök á leiknum og heimamenn stóðust ekki álagið . Til marks um taugatitring þeirra fékk Þorleifur Ólafsson tæknivíti fyrir kjaftbrúk í stöðunni 74 : 80 . Snæfell kláraði svo dæmið með öguðum leik og þrátt fyrir ítrekaðar tilraunir heimamanna , enda var þetta einfaldlega ekki þeirra dagur . Vörn Grindvíkingar hriplak og gestirnir , sérstaklega Hlynur , nýttu sér það til fulls . Sem fyrr segir 82 : 95 sigur gestanna og áttu þeir það fyllilega skilið . Hlynur Bæringsson fór á kostum í liði Snæfells , skoraði 27 stig og tók 14 fráköst . Jostin Shouse og Sigurður Þorvaldsson voru líka mjög góðir . Shouse skoraði 23 stig , átti 7 stoðsendingar og 3 fráköst . Sigurður skoraði einnig 23 stig og tók 9 fráköst . Slobodan Subasic gerði 11 stig , Anders Katholm 4 stig og 5 fráköst , Guðni H. Valentínusson 2 og þeir Atli R. Hreinsson og Bjarne Ó. Níelsson 1 hvor . Hjá Grindavík var Þorleifur Ólafsson stigahæstur með 21 , Jonatan Griffin gerði 16 og Adam Adam Darboe 16 . Mynd : Þrátt fyrir góða tilburði á köflum gekk Suðurnesjamönnum illa með bæði Vesturlandsliðin á sunnudagskvöldið . Ljósm. Svanur Steinarsson .